מעצר ניקולאס מדורו על ידי ארצות הברית

מעצר ניקולאס מדורו על ידי ארצות הברית התרחש ב-3 בינואר 2026, במהלך מבצע נחרצות מוחלטת, בעקבות תיק פלילי שהוגש על ידי מחלקת המשפטים של ארצות הברית ב-26 במרץ 2020 נגד ניקולאס מדורו, נשיא ונצואלה, ו-14 בכירים בוונצואלה. בכתב האישום נטען כי מדורו ושותפיו קשרו קשר עם קבוצות גרילה קולומביאניות להברחת קוקאין לארצות הברית כחלק ממה שרשויות ארצות הברית כינו קנוניית "נרקו-טרור".

 כתב האישום 
במרץ 2020, מחלקת המשפטים של ארצות הברית הכריזה על הגשת כתבי אישום נגד מדורו ו-14 בכירים ושרים בהווה ובעבר בוונצואלה. הממשל האמריקאי טען כי הנאשמים עמדו בראש "קרטל השמשות" (Cártel de los Soles) – ארגון פשע המורכב מאנשי צבא ופוליטיקאים בוונצואלה – וכי הם פעלו בשיתוף פעולה עם ארגון הגרילה הקולומביאני FARC במשך למעלה משני עשורים כדי "להציף את ארצות הברית בקוקאין" ככלי להחלשת החברה האמריקאית.

 סעיפי האישום 
האישומים המרכזיים נגד מדורו כוללים:
 קשירת קשר לנרקו-טרוריזם: השתתפות בקשירת קשר פלילי עם ארגון טרור (FARC) במטרה להפיץ סמים.
 ייבוא קוקאין: קשירת קשר לייבוא טונות של קוקאין לארצות הברית.
 עבירות נשק: שימוש והחזקה של מקלעים ומטעני חבלה כחלק מפעילות סחר בסמים.

במקביל להגשת כתב האישום, מחלקת המדינה של ארצות הברית הציעה פרס כספי של עד 15 מיליון דולר (שהועלה בהמשך ל-50 מיליון דולר) עבור מידע שיוביל למעצרו או להרשעתו של מדורו.

 תגובות לאישום 
מדורו וממשלתו דחו לאורך השנים את האישומים וכינו אותם "קונספירציה אימפריאליסטית" וניסיון הפיכה בלתי חוקי. מנגד, גורמים באופוזיציה בוונצואלה ובמדינות המערב בירכו על המהלך כצעד לסיום מה שהגדירו כדיקטטורה של מדורו.

 הכנות למעצר 
על פי הניו יורק טיימס, סוכני CIA החלו באיסוף מודיעין על מדורו כבר באוגוסט 2025, תוך הפעלת סוכן חשאי מתוך ממשלת ונצואלה שהביא מידע אודות דפוסי התנהלותו של מדורו.

במקביל, במסגרת מבצע חנית דרומית הוצבו אוניות סער בים הקריבי בקרבת ונצואלה, דבר שאיפשר חדירה מהירה לשטח המדינה בזמן נתון.

 המעצר 
ממוזער|ניקולאס מדורו לאחר לכידתו, בסיפון אוניית איוו ג’ימה (LHD-7) של צי ארצות הברית
עם קבלת המידע המודיעיני הרלוונטי, נתן נשיא ארצות הברית דונלד טראמפ את האישור למבצע למעצרו של מדורו, שכונה מבצע נחרצות מוחלטת.

בשעה 02:00 לפנות בוקר (שעון קראקס) פתחו מטוסי קרב אמריקאיים בגל תקיפות ממוקדות נגד מערכות המכ"ם והקשר של הצבא, כהסחת דעת.

במקביל, מסוקי סער הנחיתו את לוחמי כוח דלתא בתוך מתחם המגורים של מדורו, בלב בסיס פוארטה טיונה בקראקס בירת ונצואלה. לפי חלק מהדיווחים, מדורו ניסה להימלט לחדר מבוצר אך נבלם. ב-CNN דווח כי נלכד בחדר השינה.

על פי דיווח של ראש המטות המשולבים, הגנרל דן קיין, במהלך הפעולה נפצעו מספר לוחמים, אך המבצע הסתיים בהצלחה מלאה תוך כשעתיים וחצי.

לאחר הלכידה, הועברו מדורו ורעייתו במסוק אל האונייה "USS איוו ג'ימה", שם עברו זיהוי ובדיקות רפואיות ראשוניות.

בהמשך הוטסו לארצות הברית, שם הם צפויים לעמוד לדין בגין נרקו-טרוריזם וייבוא סמים לארצות הברית באופן לא חוקי, כפי שהצהירו מזכיר המדינה מרקו רוביו והתובעת הכללית של ארצות הברית פאם בונדי.

 שימוש בנשק חדשני במהלך פעולת המעצר 
אחר המעצר אישר הנשיא דונלד טראמפ בראיונות תקשורתיים כי במהלך הפעולתה נעשה שימוש ב"נשק קולי סודי ומתקדם, לאף אחד אחר אין אותו". 

ב-10 בינואר פרסמה דוברת הבית הלבן קרוליין לוויט בחשבון ה-X (טוויטר) שלה ריאיון עם שומר ביטחון ונצואלי שהיה עד למבצע האמריקני, השומר תיאר את הפשיטה כ"טבח" וציין כי כוח קטן של כ-20 לוחמים אמריקנים הצליח להכניע מאות שומרים מקומיים במהירות ובדיוק רב על ידי שימוש בנשק לא מוכר, ככל הנראה נשק סוני (קולי), שגרם לשומרים לסחרחורות, דימום מהאף והקאות דם, והותיר אותם חסרי אונים על הקרקע. ב- Fox News וכן ב- WION הוסבר כי בזמן השימוש בנשק סוני עוצמתי, הכוחות הפושטים והעצורים שנמצאים בטווח הקרוב חייבים להשתמש במיגון שמיעה אקטיבי כדי לא להיפגע מהתדרים שעדיין מהדהדים באזור או מהנשק עצמו אם הוא עדיין מופעל, ולשם כך נחבשו לאזניו של מדורו אוזניות טקטיות. 

קישורים חיצוניים

 הערות שוליים 

קטגוריה:מבצע חנית דרומית